Dessverre hender det av og til: Du mister bankkortet ditt på byen. Eller så ringer banken og forteller deg at kortet ditt har blitt avlest av kriminelle i utlandet, og at det dermed må sperres øyeblikkelig.

I verste fall har du blitt utsatt for ID-tyveri og må sperre alt.

Standardrådet er at du alltid må ha et ekstra kort i tillegg til det du bruker til daglig. Men hva om du glemte det, eller også dette har blitt stjålet?

Hva gjør du da?

Gå i banken

I BEHOLD: Nettbanken fungerer fortsatt, selv om kortet er borte. Foto: SHUTTERSTOCK/GEORGEJMCLITTLE/SCANPIX NTB Vis mer



Om du er hjemme i Norge, er løsningen som oftest å ta ut penger i en bankfilial med pass eller førerkort.

Men det hjelper ikke hvis det er helg. I tillegg blir filialene stadig færre, ettersom de fleste pengeoverføringer nå foregår via folks mobiltelefoner og PC-er med nett.

Det samme gjelder postkontorer, som også fungerte som bank for mange. Bestilling av mat på nett for levering på døra er heller ikke noe alternativ. Her må du jo oppgi kortnummer - på et kort som ikke lenger vil fungere.

Urovekkende økning: Flere får kortet sitt misbrukt

Bare for DNB-kunder

Erstatningen i dag er langt på vei Post i butikk, som har et samarbeid med DNB. Her kan DNB-kunder ta ut inntil 25.000 kroner i hele butikkens åpningstid. Tidligere var det gratis, men fra 1. desember i år ble det innført et gebyr på 10 kroner per uttak.

GAMLEMÅTEN: Dersom du er DNB-kunde, kan du ta ut penger i butikken uten kort. Foto: POSTEN Vis mer



Men dette hjelper jo lite dersom du for eksempel mister kortet ditt midt i julehøytiden, eller på en søndag.

Det hjelper deg heller ikke om du har konto i en annen bank, for det er bare DNB-kunder som kan ta ut penger.

Kunder med konto i andre banker enn DNB kan dessverre ikke få ut penger hos Post i Butikk.

LES OGSÅ: Vi har testet Vipps, Mobile Pay og MCash

- Nå gjelder det å være kreativ

Magne Gundersen er forbrukerøkonom i Sparebank1. Han kan godt se for seg at noen kan komme i en situasjon der alle muligheter tilsynelatende er oppbrukt.

- Alle vet jo at de skal ha et ekstra kort, og at dette ikke skal ligge sammen med det andre kortet. Likevel blir det i praksis til at du legger begge i lommeboka. Det vet jeg av egen erfaring, sier Gundersen med en viss selvironi.

LØSINGER: Om ingen andre kan hjelpe deg, kan du spørre naboen, foreslår forbrukerøkonom Magne Gundersen i Sparebank1. Foto: SPAREBANK1 Vis mer



Når uhellet først er ute, gjelder det å være kreativ, mener forbrukerøkonomen.

- Om verken slekt, venner eller bekjente du stoler på er tilgjengelige, kan du jo alliere deg med en nabo eller en butikkansatt. Siden nettbanken fortsatt fungerer, kan du overføre penger til vedkommende. Så kan hun eller han ta ut penger for deg eller bestille mat, sier Gundersen.

Feriesvindel: Ta en sjekk i nettbanken

Nødkort, nød-cash og litt hjelp fra venner

Skulle du miste ditt siste eller eneste kort i utlandet, er det nok enklest å be reisefølget om et lite lån. Dersom du har en god reiseforsikring, er det mulig at forsikringsselskapet kan hjelpe deg. Men det skal du ikke satse på.

Normalt erstatter de maksimalt 3.000 kroner for en enkeltperson person og inntil 6.000 for en familie - utbetalt i etterkant. Øyeblikkelig hjelp med pengebud på døra kan du ikke regne med.

Om du er alene eller bare reiser i selskap med barn, må du dermed se deg om etter andre muligheter dersom du ikke har med deg et ekstra kort.

SKREKKSCENARIO: Enslig på ferie med barn. Så forsvinner kort og kontanter. Foto: SHUTTERSTOCK Vis mer



Flere banker kan utstede nødkort og gi deg nødkontanter. Dette kan koste deg helt opp til 1.500 kroner for nødkort og 1.000 for nødkontanter, men prisene varierer. Noen (som for eksempel Skandiabanken), tilbyr også slikt gratis til kundene sine (se denne oversikten fra 2011 på E24.no).

Det tar vanligvis mellom en og tre virkedager før du får nødkortet. Om du oppholder deg på et mindre sted, må du som oftest plukke opp kortet i nærmeste storby. Husk passet! Nødkortene har ikke PIN-kode, så du kan ikke bruke det til å ta ut kontanter i minibank.

Om du trenger nødkontanter, må du også belage deg på å reise til en bank i nærmeste by, og i noen tilfeller til en norsk ambassade eller konsulat (som vanligvis ikke kan hjelpe deg med penger direkte). Som oftest er det en øvre grense på 40.000 norske kroner, utbetalt i lokal valuta. Men dette kan variere fra bank til bank, og da gjerne nedover i beløp.

Reddet av kredittsperren:Satt igjen med tusen spørsmål

Overfør penger uten kort

Magne Gundersen mener at man også her som oftest vil kunne ha bedre og raskere alternativer.

- Hotellet du bor på vil jo helst ha pengene dine før du drar. Dermed er det i deres interesse å hjelpe deg i en vanskelig situasjon. Enten ved å la deg bo på hotellet og kanskje også spise der til kortet ditt kommer, eller få overført penger fra deg direkte til sin konto som garanti.

GEBYRFRITT: Vekslingsselskapene kan hjelpe deg, men kursen er dårlig. Foto: TOMASZ SIENICKI/CC/WKIPEDIA Vis mer



Via lokale banker kan du i mange tilfellet få overført penger via et IBAN ( (International Bank Account Number))- eller BIC (Bank Identifier Code)/Swift-nummer. Disse finner du i nettbanken din eller via kalkulatorer (IBAN,Swift) på nettet.

Numrene til de viktigste bankene og kortselskapene: DnB: 04800 (fra utlandet +47 915 04800) Nordea: 06001 (fra utlandet +47 915 06001) Sparebank1: Ulike numre for hvert område Se oversikt Skandiabanken: 810 01 001 (fra utlandet +47 55 26 00 00) Storebrand Bank: 08880 (fra utlandet +47 08880) BN Bank: 73 89 20 00 (fra utlandet +47 73 89 20 00) Gjensidige Bank: 03100 (fra utlandet: +47 915 03100) Danske Bank: 08540 (Fra utlandet: +47 915 08540) VISA: +1 410 581 3836 Eurocard: 21 01 53 20 (fra utlandet: + 47 21 01 53 20) Mastercard: 800-12697 (se denne siden for utenlandsnumre) Diners: 21 01 53 00 (fra utlandet +47 21 01 53 00) American Express: 800 68 100 (American Express Card og SAS EuroBonus Classic American Express), 800 68 000 (Gold, SAS Eurobonus Platinum/Premium) og 800 84 365 (Platinum)

Gundersen mener også at vekslingskontorer som Forex, Western Union og andre kan være til hjelp i en nødsituasjon. Men vær oppmerksom på at kursen ofte er svært dårlig, på tross av forlokkende lave eller ingen gebyrer.



Husk å sperre kortet

Som de fleste kanskje vet, er det viktig å være rask med å gi banken eller kortselskapet beskjed om at du har mistet eller fått stjålet bankkortet via telefonnummeret du finner på nettsidene deres. (Se nummerliste i bunnen av artikkelen).

FØRST: Det aller viktigste er å få sperret kortet. Foto: MICROSTOCK Vis mer



Du kan ofte også sperre kortet gjennom en app, eller via nettbanken.

Om det er banken som gir deg beskjed om at kortet ditt på sperres, for eksempel på grunn av forsøk på svindel, vil du som oftest få en frist på noen timer til å ta ut kontanter.

Tar du ut kontanter med et kredittkort som Mastercard eller American Express koster det ekstra, også i Norge.

Det er trygt å vite at selv om noen skulle få ut penger eller kjøpe noe på kortet ditt, så får du tilbake pengene med mindre du har vært grovt uaktsomt (se reglene på Finans Norge).

ID-tyveri: Hva gjør jeg når skaden har skjedd?